Toshkentda O‘zbekiston—AQSh savdo forumi bo‘lib o‘tdi

Toshkentdagi Xalqaro hamkorlik markazida Amerika—O‘zbekiston savdo palatasining navbatdagi majlisi bo‘lib o‘tdi, deya xabar bermoqda O‘zA.

Tadbirda ikki mamlakatning tashqi iqtisodiy aloqalar, bank-moliya, neft-gaz, mashinasozlik, savdo-sanoat, sarmoya, transport va transport kommunikatsiyalari, logistika, geologiya va mineral resurslar, metallurgiya, kimyo va oziq-ovqat sanoati, sayyohlik, qishloq va suv xo‘jaligi, elektron mahsulotlar ishlab chiqarish, yuqori texnologiyalar, ta’lim hamda axborot texnologiyalari kabi sohalar uchun mas’ul vazirlik va idoralari, kompaniya va konsernlari rahbarlari ishtirok etdi.
Mazvuga doir: O‘zbekiston va AQSh o‘rtasida o‘zaro tovar ayirboshlash hajmi 2016-yilda 454 mln dollarni tashkil etdi
O‘zbekiston bilan AQSh o‘rtasidagi o‘zaro manfaatli savdo-iqtisodiy aloqalarning kengayishida Amerika – O‘zbekiston savdo palatasi muhim o‘rin tutadi. Palataning asosiy maqsadi AQSh firma va kompaniyalarini O‘zbekiston iqtisodiyotining turli tarmoqlariga jalb etish, xususan, O‘zbekistondagi sarmoyaviy muhit bilan ularni yaqindan tanishtirish barobarida, investitsiya kiritish va hamkorlikda istiqbolli qo‘shma loyihalarni amalga oshirishga chorlash, tadbirkorlarning biznes rejalarini qo‘llab-quvvatlashdan iborat.
O‘zbekiston bilan o‘zaro samarali hamkorlik mamlakatlarimiz xalqlari manfaatlariga xizmat qilayotir. Mamlakatdagi barqaror vaziyat, yuksak makroiqtisodiy ko‘rsatkichlar va yuqori malakali kadrlar O‘zbekistonga xorijiy sarmoya kiritish istagi va imkoniyatlarini tobora oshirmoqda. Anjumanda ishtirok etgan Amerika kompaniyalari O‘zbekiston bilan o‘zaro sarmoyaviy va savdo-iqtisodiy hamkorlikni rivojlantirishdan manfaatdor. Mazkur majlis natijalari ikki tomonlama faol va istiqbolli hamkorlikni yanada mustahkamlashga xizmat qiladi.
Kerolin Lemm, Amerika—O‘zbekiston savdo palatasi raisi
Anjumanda O‘zbekiston bilan AQSh o‘rtasidagi savdo-iqtisodiy munosabatlarning joriy holati va istiqbollari, bu borada hamkorlikning keng ko‘lamli yo‘nalishlarini rivojlantirish yuzasidan atroflicha fikr almashildi.
Xususan, neft-gaz, kimyo sanoati, avtomobilsozlik, aviasozlik, energetika va energiya tejash, farmatsevtika, elektr texnikasi, oziq-ovqat sanoati sohalaridagi sarmoyaviy loyihalar uchun AQSh sarmoyasi va texnologiyasini jalb qilishda hamkorlikni rivojlantirish, ichki va tashqi bozorlarda talabgor bo‘lgan mahsulotlarni ishlab chiqaruvchi qo‘shma korxonalar tashkil qilish masalalari muhokama qilindi.
Tadbirda AQShning 30 dan ziyod yirik kompaniyalaridan vakillar ishtirok etdi. AQSh delegatsiyasi, shuningdek, turli vazirlik va idoralarda savdo-iqtisodiy va sarmoyaviy hamkorlikni mustahkamlash yuzasidan muzokaralar o‘tkazdi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.